昌州寄永川趙尉
作者：項安世
朝代：宋

paragraphs: 此州大如斗，此縣安得壯。
官有少府君，斯須一軍張。
此君少年日，弄筆戲天匠。
能令枯樹榮，解使涸澤漲。
歲晚天戲之，千山萬山瘴。
不畀龜自靈，小兒能薄相。
我于同辰游，拜君丈人行。
得書日十反，有燭夜千丈。
如何三命共，所設非所當。
巽君在牀下，踞我著爐上。
此意豈宜蒙，臨風願回向。